[{"text_idx": "#000006", "text": "Mae\u2019n bwysig i ni bod y gymuned yn cael y cyfle i gyfrannu at sgyrsiau a phenderfyniadau yn y gymuned am y pethau sy\u2019n effeithio arnyn nhw. Y ffordd rydyn ni\u2019n \u201cymgysylltu\u201d yw gyda chysylltiadau a sgyrsiau ac nid asesiadau ac atgyfeiriadau. Mae\u2019n symudiad sydd wedi\u2019i ddatblygu\u2019n gymdeithasol ac a luniwyd gan y bobl sy\u2019n byw ac yn gweithio yn yr ardaloedd hyn."}, {"text_idx": "#000008", "text": "Fel y soniais, y peth pwysicaf yw\u2019r sgyrsiau, ac mae\u2019r rhan fwyaf o\u2019n gwaith yn cael ei wneud yn anffurfiol. Er enghraifft, rydyn ni\u2019n mynychu sesiynau ymarfer corff i\u2019r rhai dros 60 neu glwb ieuenctid er mwyn dod i nabod y bobl sy\u2019n cymryd rhan. Rydyn ni\u2019n meithrin perthnasoedd cryf drwy dreulio amser gyda phobl. Po fwyaf o amser y byddwch chi\u2019n ei dreulio gyda nhw yn sgwrsio, y mwyaf y byddwch chi\u2019n ei ddysgu. Yna gallwch chi awgrymu gweithgareddau neu gyfeirio at asiantaethau a allai gefnogi gyda phroblemau penodol. Unwaith y bydd y perthnasoedd hyn wedi\u2019u sefydlu, mae\u2019n haws cefnogi arolygon mwy ffurfiol fel rhai y Cynghorau Sir sydd angen adrodd yn o\u0302l i Lywodraeth Cymru. Mae gan y gymuned ffydd yn barod yn y swyddog sydd wedi treulio amser gyda nhw yn meithrin y perthnasoedd hyn. Yn Llanyrafon, rydyn ni wedi gweithio gyda\u2019r ysgol gynradd, sef ein Cysylltwyr Cymunedol, ac maen nhw wedi creu arolwg iechyd a lles yn eu hardal a byddan nhw\u2019n rhoi\u2019r canlyniadau i\u2019r Rhwydweithiau Llesiant Integredig. Mae pobl yn llawer mwy tebygol o ateb cwestiynau wrth blant na swyddog sy\u2019n dal clipfwrdd."}, {"text_idx": "#000009", "text": "Rydyn ni\u2019n gweithio ar y cyd ag asiantaethau eraill, yn y sector cyhoeddus a\u2019r trydydd sector, gan rymuso pobl i heneiddio\u2019n dda ac i fyw bywydau iach. Ym Mlaenafon, rydyn ni wedi cael gwared ar rai o\u2019r rhwystrau at fyw\u2019n iach drwy gefnogi partneriaid i wneud cais am gyllid ac i gyflwyno gweithgareddau yn y gymuned sydd am ddim neu\u2019n rhad."}, {"text_idx": "#000010", "text": "Ni ddylai\u2019r gymuned byth deimlo bod prosiect yn cael ei wneud iddyn nhw ond wastad gyda nhw. Er enghraifft, gyda\u2019n clwb ymarfer corff i deuluoedd ym Mlaenafon, yn ystod y slot 2 awr, roedden ni\u2019n credu y byddai rhieni yn hoffi cael awr iddyn nhw eu hunain i ymarfer corff, tra bod y plant yn brysur gyda\u2019r gwasanaeth chwarae. Yn ein sesiwn gyntaf, fe wnaethon ni eistedd a sgwrsio, gan ofyn beth oedden nhw ei eisiau, ac mewn gwirionedd, fe wnaethon nhw ofyn am y sesiwn lawn, gan ymarfer corff a chwarae gyda\u2019u plant."}, {"text_idx": "#000012", "text": "Mae ein gwaith cymunedol yn pontio\u2019r cenedlaethau. Yn rhai o\u2019n sgyrsiau cymunedol blaenorol, daethom a\u0302 rhai o\u2019n cenhedlaeth hy\u0302n at ei gilydd ac fe goginiodd ein darpariaeth ieuenctid ar eu cyfer, fe wnaethon nhw eistedd i wneud crefftau a bwyta gyda\u2019i gilydd. Cafwyd nifer o dripiau o\u2019r dref i lefydd fel Llundain, Abertawe a Chaerdydd, drwy helpu\u2019r bobl hy\u0302n hynny sy\u2019n teimlo\u2019n ynysig tra\u2019n ehangu gorwelion y genhedlaeth iau. Mae hyn yn helpu i feithrin perthnasoedd rhwng y cenedlaethau ac yn helpu i chwalu\u2019r rhwystrau rhyngddyn nhw."}, {"text_idx": "#000013", "text": "Mae gennym fudiad yng Ngwent o\u2019r enw Ffrindiau Lles, ac mae\u2019n annog pobl i rannu gwybodaeth am weithgareddau iechyd a lles ar gyfryngau cymdeithasol drwy rannu negeseuon neu ddweud wrth ffrindiau a theulu. Mae hyn yn helpu i ledaenu\u2019r wybodaeth i\u2019r rheini sydd ddim ar-lein. Ym Mlaenafon, rydyn ni\u2019n gweithio gyda\u2019n Llysgenhadon Ieuenctid Treftadaeth y Byd, a fydd yn ein cefnogi drwy eu rhaglen wirfoddoli, i ysgrifennu ein cylchlythyron ac i rannu\u2019r wybodaeth gyda\u2019r gymuned. Yn Llanyrafon, rydyn ni\u2019n gweithio gyda\u2019r ysgol gynradd a\u2019u cysylltwyr cymunedol ar brosiect tebyg."}]